Den aktuelle morgenen blåste det med vindstøt av stormstyrke fra nord, og broen var lukket for biltrafikk, men eksperter vurderte i etterkant at vindforholdene ikke i seg selv kunne ha forårsaket ulykken. Ifølge Havarikommissionen for Civil Luftfart og Jernbanes foreløpige undersøkelser i dagene etter ulykken, var det konstatert en potensiell sikkerhetsbrist ved den typen godsvogner som anvendtes i det aktuelle godstoget, men det var ifølge Havarikommissionen for tidlig å konkludere om dette hadde forårsaket ulykken. Som følge av den potensielle sikkerhetsbristen forbød Trafik-, Bygge- og Boligstyrelsen den 8. januar 2019 øyeblikkelig bruk av semitrailere lastet på lommevogner gjeldende for hele jernbanenettet i Danmark. Samtidig ble vilkårene for godstransport over Storebæltsbroen under særlige værmessige forhold skjerpet.